Document ID: 32013D0658

PROVEDBENA ODLUKA KOMISIJE
оd 13. studenoga 2013.
o neodobravanju zahtjeva za upis u registar garantirano tradicionalnih specijaliteta kako je predviđeno Uredbom (EU) br. 1151/2012 Europskog parlamenta i Vijeća (Pomazánkové máslo (GTS))
(priopćeno pod brojem dokumenta C(2013) 7615)
(Vjerodostojan je samo tekst na češkom jeziku)
(2013/658/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 1.,
budući da:
(1)
U skladu s člankom 50. stavkom 1. Uredbe (EU) br. 1151/2012 Komisija je dovršila ispitni postupak zahtjeva za registraciju naziva „Pomazánkové máslo” kao garantirano tradicionalnog specijaliteta, koji je podnijela Češka Republika, a koji je zaprimljen 22. prosinca 2010.
(2)
Komisija je 1. travnja 2011. obavijestila Češku Republiku da su naziv „máslo” i uvjeti njegova korištenja utvrđeni Uredbom (EZ) br. 1234/2007 (2), a posebno njezinim člankom 115. i Prilogom XV., kojima se zahtijeva da udio mliječne masti bude jednak ili veći od 80 %, a manji od 90 %; opis proizvoda „Pomazánkové máslo” ne ispunjava te uvjete. Nakon postupka povodom propusta ispunjenja obveza koji je Komisija pokrenula 25. siječnja 2011., Sud je u svojoj presudi u predmetu C-37/11 donesenoj 18. listopada 2012. uzgredno potvrdio nesukladnost naziva „Pomazánkové máslo” u odnosu na prethodno navedene odredbe Uredbe (EZ) br. 1234/2007.
(3)
Člankom 2. stavkom 3. Uredbe (EU) br. 1151/2012 utvrđeno je da se „ova [se] Uredba primjenjuje ne dovodeći u pitanje određene odredbe Unije vezane uz stavljanje proizvoda na tržište te posebno uz jedinstvenu zajedničku organizaciju tržišta […]”; stoga treba utvrditi da zahtjev za registraciju naziva „Pomazánkové máslo” kao garantirano tradicionalnog specijaliteta nije sukladan s Uredbom (EZ) br. 1234/2007, a posebice s njezinim člankom 115. i Prilogom XV.
(4)
U svjetlu prethodno navedenog zahtjev za registraciju naziva „Pomazánkové máslo” treba se odbiti.
(5)
Mjera koja se predviđa ovom Odlukom sukladna je mišljenju Odbora za politiku kakvoće poljoprivrednih proizvoda,
DONIJELA JE OVU ODLUKU:
Članak 1.
Zahtjev za registraciju naziva „Pomazánkové máslo” odbija se.
Članak 2.
Ova je odluka upućena Češkoj Republici.
Sastavljeno u Bruxellesu 13. studenoga 2013.

Labels: 3
17
18